CELEX: 32019D0292
Language: bg
Date: 2019-02-12 00:00:00
Title: Решение (ЕС) 2019/292 на Съвета от 12 февруари 2019 година относно правомощието за предоставяне на класифицирана информация на ЕС на трети държави и международни организации

20.2.2019   
               
               
                  BG
               
               
                  Официален вестник на Европейския съюз
               
               
                  L 48/20
               
            
         РЕШЕНИЕ (ЕС) 2019/292 НА СЪВЕТА
         от 12 февруари 2019 година
         относно правомощието за предоставяне на класифицирана информация на ЕС на трети държави и международни организации
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (1), и по-специално член 13 от него и приложение VI към него,
         като има предвид, че:
         
                     (1)
                  
                  
                     Европейският съюз сключва споразумения относно процедурите за сигурност при обмен и защита на класифицирана информация с трети държави и международни организации.
                  
               
                     (2)
                  
                  
                     Генералният секретар от името на Генералния секретариат на Съвета може да сключва административни договорености с трети държави и международни организации относно процедурите за сигурност при обмен на класифицирана информация.
                  
               
                     (3)
                  
                  
                     Съгласно приложение VI, параграф 37 от Решение 2013/488/ЕС, Съветът трябва да вземе решение за оправомощаване на генералния секретар да предостави класифицирана информация на ЕС на трети държави или международни организации по силата на споразумения относно процедурите за сигурност при обмен и защита на класифицираната информация или административните договорености относно процедурите за сигурност при обмен на класифицирана информация,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Когато е в сила споразумение относно процедурите за сигурност при обмен и защита на класифицираната информация („споразумение за сигурност на информацията“) между Съюза и трета държава или международна организация и съгласно Решение 2013/488/ЕС, генералният секретар на Съвета е оправомощен да предостави, в съответствие с принципа на съгласие на създателя на информацията, на тази трета държава или международна организация класифицирана информация на ЕС, която попада в приложното поле на споразумението за сигурност на информацията, до нивото, определено от Комитета по сигурността на Съвета съгласно приложение VI, параграф 11 от Решение 2013/488/ЕС. Решението за предоставяне на класифицирана информация на ЕС на трета държава или международна организация по силата на споразумение за сигурност на информацията се взема от генералния секретар за всеки отделен случай.
            
            
               2.   Когато генералният секретар на Съвета и в съответствие с Решение 2013/488/ЕС е сключил, с одобрението на Съвета, административна договореност относно процедурите за сигурност при обмен на класифицирана информация („административна договореност“) с трета държава или международна организация, генералният секретар на Съвета е оправомощен да предостави, в съответствие с принципа на съгласие на създателя на информацията, на тази трета държава или международна организация класифицирана информация на ЕС, която попада в приложното поле на административната договореност и до нивото, определено в нея. Решението за предоставяне на класифицирана информация на ЕС на трета държава или международна организация по силата на административна договореност се взема от генералния секретар за всеки отделен случай.
            
            
               3.   Генералният секретар на Съвета може да делегира правомощието, посочено в параграфи 1 и 2, на висши служители на Генералния секретариат на Съвета.
            
         
         
            Член 2
            С настоящото решение се отменят и заменят следните решения:
            
                        1)
                     
                     
                        Решение на Съвета от 20 юни 2011 г. относно предоставянето на информация по силата на постоянни споразумения с трети държави или международни организации по процедурите за сигурност при обмен на класифицирана информация;
                     
                  
                        2)
                     
                     
                        Решение на Съвета от 20 юни 2011 г. относно предоставянето на информация по силата на административни договорености с международни организации по процедурите за сигурност при обмен на класифицирана информация.
                     
                  
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 12 февруари 2019 година.
            
               
                  За Съвета
               
               
                  Председател
               
               E.O. TEODOROVICI
            
         
         
            (1)  ОВ L 274, 15.10.2013 г., стр. 1.